《胡琴行》
明代·王钝

馆陶巡简鄩州客，煮酒烹羊留悦怿。席前白发老伶人，手操胡琴声裂帛。

初如岩溜响秋风，又若林莺调晓舌。嘤嘤咿咿离鸾鸣，切切嘈嘈丹凤别。

座中万壑松涛生，鹤梦惊回山月白。忆昔戎王马上弹，紫塞风寒霜草折。

旃庐再鼓明姬愁，黑河水浅波声咽。流落中原今几年，北鄙宫商犹未绝。

高山流水更无闻，别恨离情转悲切。我胸磊落虽难平，自许肝肠如削铁。

肯为儿女生悲酸，泪痕轻渍青衫血。君不见江州司马好襟怀，至今恨压浔阳月。

作者简介：（1336—1406）元明间河南太康人，字士鲁。元末进士，为猗氏知县。洪武十年征授礼部主事，历官福建参政，以廉慎闻。奉使谕麓川土官，所得礼品，还至云南，悉交国库。建文初拜户部尚书。燕王军进南京时，逃出被俘。成祖诏复故官。寻致仕归，郁郁死。有《野庄集》。